Tang kujutas endast 4-5 meetri pikkust suuska. Seda tarvitati halbade jääolude puhul hüljestele lähedalepääsemiseks. Kütt oli tangi peal kõhuli, jalad risti, toetudes tangile ja varjudes niiviisi valge sirmi taha. Edasi  liikudes tõmbas kütt käte jõul end edasi, jälgides saaklooma läbi sirmi augu. Kui saadi tangiga hülgest laskekaugusele, torgati püssitoru august läbi. Tangi tarvitati, kui jää oli lage ega olnud võimalust jääpankade tagant hülgeid vaanida. Ka tarvitati tangi, kui pankade vahel olev nõrk jää ei kandnud hülgekütti aga oli vaja hüljestele lähedale pääseda. Tangi tarvitamisest on teateid Soome lahe rannikult. Lääne-Eestis teda ei tunta.